Swaar reën in Gauteng, N-Wes; motorryers gemaan | Netwerk24
Deur Marietie Louw-Carstens 08 Desember 2019 18:46
Die Apiesrivier het Sondagmiddag sy walle by die laagwaterbrug in Flowersstraat in Capital Park oorstroom. Foto: Christiaan du Plessis
Swaar reën het Sondagmiddag verskeie paaie in Gauteng en Noordwes onbegaanbaar gemaak.
Die Suid-Afrikaanse Weerdiens (SAWD) het 'n waarskuwing vir vloede in Gauteng en Noordwes uitgereik.
Die N12 tussen Potchefstroom en Klerksdorp is omstreeks 16:00 vir verkeer gesluit. Voertuie moes deur 'n bruin watermassa probeer ry.
James Beeslaar, 'n inwoner in Van der Hoffpark in Potchefstroom, het Sondag 75 mm reën gemeet.
In Johannesburg was die M1-hoofweg-noord en -suid Sondagmiddag ook onder water.
Sr. supt. Wayne Minnaar van die Johannesburgse metropolisie het motoriste gewaarsku om uiters versigtig op die nat paaie te bestuur.
Charles Mabaso van die Tshwane-nooddienste sê die laagwaterbrug op die hoek van Rabie en Endstraat in Centurion is ook weens vloede vir verkeer gesluit.
Hy het 'n beroep op die publiek gedoen om nie laagwaterbrûe in die stad in hul voertuie of te voet te probeer oorsteek nie.